Nøgleord

Sammendrag



Nøgleord

1. Annullationssøgsmål — annullationsanbringende, der anfægter en anden institutions adfærd end den sagsøgte institutions — formaliteten — den således berørte institutions processuelle stilling — blot mulighed for at intervenere — (Art. 230 EF)

2. Nye medlemsstaters tiltrædelse af Fællesskaberne — protokoller og bilag til tiltrædelsesakterne — omfattet af de primærretlige reglers retlige ordning

3. Transport — vejtransport — særlig ordning for vejgodstransport i transit gennem Østrig — økopointsystem for lastvogne — reduktion af antallet af økopoint som følge af en overskridelse af tærsklen for ture — spredning af reduktionen over flere år — ugyldighed — [protokol nr. 9 til tiltrædelsesakten af 1994, art. 11, stk. 2, litra c), og bilag 5, nr. 3; Rådets forordning nr. 2012/2000, art. 1 og art. 2, nr. 1 og 4]

4. Transport — vejtransport — særlig ordning for vejgodstransport i transit gennem Østrig — økopointsystem for lastvogne — reduktion af antallet af økopoint som følge af en overskridelse af tærsklen for ture — forholdsmæssig fordeling mellem medlemsstaterne på grundlag af deres bidrag til overskridelsen — lovligt — (protokol nr. 9 til tiltrædelsesakten af 1994, art. 11, stk. 6, og art. 16)

5. Transport — vejtransport — særlig ordning for vejgodstransport i transit gennem Østrig — økopointsystem for lastvogne — reduktion af antallet af økopoint som følge af en overskridelse af tærsklen for ture — beregningsmetode fastsat ved forordning nr. 2012/2000 — gyldighed — beregningsmetode baseret på den gennemsnitlige anvendelse af økopoint — ulovligt — (protokol nr. 9 til tiltrædelsesakten af 1994, bilag 5, nr. 2 og 3, Rådets forordning nr. 2012/2000)

Sammendrag

1. Et annullationssøgsmål kan kun anlægges mod den institution, der har vedtaget den anfægtede retsakt. De omstændigheder, der påvirker lovligheden af denne retsakt, kan imidlertid påberåbes til støtte for et sådant søgsmål, selv om de vedrører en anden institutions adfærd end den sagsøgte institutions. En institution, hvis adfærd anfægtes på denne måde, kan ikke være part i sagen, men kan intervenere til støtte for en af parterne.

(jf. præmis 32-34)

2. Protokoller og bilag til en tiltrædelsesakt er primærretlige regler, som kun – medmindre tiltrædelsesakten bestemmer andet – kan suspenderes, ændres eller ophæves efter de fremgangsmåder, der er fastsat i de oprindelige traktater.

(jf. præmis 62)

3. Artikel 1 og artikel 2, nr. 1 og 4, i forordning nr. 2012/2000 om ændring af bilag 4 til protokol nr. 9 til tiltrædelsesakten af 1994 og forordning nr. 3298/94 for så vidt angår økopointsystemet angående transitkørsel gennem østrigsk territorium er ugyldige, i det omfang de spreder reduktionen af økopoint, der følger af overskridelsen af tærsklen fastsat i denne protokols artikel 11, stk. 2, litra c), over flere år.

Selv om Rådet i en situation, der er kendetegnet ved, at de ansvarlige nationale myndigheder for sent fremsender troværdige statistiske data, er berettiget til at sprede reduktionen af økopoint ud over slutningen af det år, der går forud for det år, hvor der er fastslået en sådan overskridelse, når en anvendelse af den pågældende reduktion udelukkende med hensyn til de resterende måneder i det forudgående år ville have haft den uforholdsmæssige virkning at standse praktisk al vejgodstransport i transit gennem Østrig, er en spredning over flere år nemlig uforenelig med denne protokols bilag 5, punkt 3, der med angivelsen »det følgende år« for fastsættelsen af antallet af økopoint i tilfældet af en reduktion klart tilsigter en tidsmæssig målestok på et år. I overensstemmelse med denne angivelse kan Rådet anvende reduktionen af økopoint over en periode på et år, der begynder at løbe på et forskudt tidspunkt, for at tage den forsinkede fremsendelse af troværdige statistiske data i betragtning.

(jf. præmis 60, 63, 71, 74-77 og 85)

4. Inden for rammerne af økopointsystemet angående transitkørsel gennem østrigsk territorium fastsat i protokol nr. 9 til tiltrædelsesakten af 1994 om vejtransport, jernbanetransport og kombineret transport i Østrig fastsætter Kommissionen, og i givet fald Rådet, i henhold til protokollens artikel 11, stk. 6, og artikel 16 fordelingen af økopoint mellem medlemsstaterne. Såfremt protokollen ikke angiver den metode, der skal anvendes ved fordelingen af reduktionen af økopoint mellem medlemsstaterne, råder fællesskabsinstitutionerne over et vidt skøn.

I den forbindelse har Rådet, idet det har besluttet at fordele en sådan reduktion mellem medlemsstaterne i forhold til deres bidrag til overskridelsen af den fastsatte tærskel for transitture, ikke overskredet grænserne for sit skøn.

(jf. præmis 80-84)

5. Beregningsmetoden for reduktionen af økopoint, der er anvendt i forordning nr. 2012/2000 om ændring af bilag 4 til protokol nr. 9 til tiltrædelsesakten af 1994 og forordning nr. 3298/94 for så vidt angår økopointsystemet angående transitkørsel gennem østrigsk territorium er i overensstemmelse med både protokollens ordlyd og ånd. Protokollens bilag 5, punkt 2 og 3, omhandler nemlig den gennemsnitlige NO x -emissionsværdi og ikke en fiktiv beregning af antallet af økopoint.

En beregningsmetode, der i praksis består i at dividere det samlede antal anvendte økopoint med det samlede antal registrerede ture er ikke i overensstemmelse med protokollens bilag 5, punkt 2 og 3, når det samlede antal anvendte økopoint ikke tager de ture i betragtning, hvor transportøren burde have anvendt økopoint, men ikke gjorde det (de såkaldte »illegale« ture), mens disse »illegale« ture er omfattet af det samlede antal udførte ture.

(jf. præmis 91-93, 96 og 97)